અરીઠાં અજાણ્યા નથી પણ તેનો ઉપયોગ આપણે ભૂલી ગયા છીએ. દાતણની જગ્યાએ ટૂથબ્રશ અને પેસ્ટ આવી, તેમ અરીઠાંની જગ્યાએ સાબુ અને શેમ્પૂ આવ્યા છે. અને માત્ર ભારતમાં નહિ, દુનિયાભરમાં અરીઠાંનો ઉપયોગ સ્વચ્છતા માટે, સફાઈ માટે, જંતુનાશક પદાર્થ તરીકે વાસણ અને કપડાં ધોવા માટે થાય છે. દુનિયાના કેટલાક વિકસિત દેશો ફરી તેના તરફ વળ્યા છે અને અરીઠાંમાંથી બનેલા સફાઈ માટેના લિક્વિડ વેચાતા થયા છે.બેંગાલુરુના કેટલાક લોકો પણ અરીઠાં તરફ પાછા વળ્યા છે. સ્થાનિક અખબારોના અહેવાલો અનુસાર તળાવમાં ફીણ વળતા જોયા પછી અને સરકાર કશું કરવાની નથી તે જાણ્યા પછી લોકો અરીઠાંનો ઉપયોગ કરતાં થયા છે. સ્થાનિક વેપારીઓના જણાવ્યા પ્રમાણે અરીઠાંનું વેચાણ છેલ્લા બેએક વર્ષમાં વધ્યું છે.